Kaliňák, Robert, podpredseda vlády a minister vnútra SR (2015-11-26):
Ďakujem pekne. Vážená pani predsedajúca, dámy poslankyne, páni poslanci. Nuž, pán poslanec, dlhodobo sa pýtate, že kto sú vinníci. Nuž jeden z vinníkov ste aj vy. Jeden z vinníkov ste aj vy, aj tu pán Matovič je jeden z vinníkov. Jednoducho schopnosť vyvolať hystériu v súvislosti s výstavbou diaľnice sa vám poradilo naozaj dobre a dokonca ste naozaj veľmi intenzívne išli po tom, aby ste preukázali novinársky, lebo to bolo pre vás dôležité, jedna tlačová konferencia bola dôležitá, aby ste začali všetkých tlačiť do cien, ktoré sa odzrkadlili na kvalite zabezpečovacích vecí na diaľnici. Ušetrilo sa, nejaké tisíce eur, možno desaťtisíce, možno stotisíce, ale na konci dňa už prvé dni bolo jasné, že táto diaľnica bola podporovaná najlacnejšou, alebo podpieraná, aby som bol úplne presný, podpieraná najlacnejšou verziou podpôr, ktoré mohli byť vybraté. Ušetrilo sa niekoľko tisíc eur, ale od začiatku bolo jasné, že predovšetkým z dôvodu finančných nákladov nebolo použité klasická a z môjho pohľadu aj najbezpečnejšia verzia tzv. skratky PIŽMO, teda piliera železničného mosta. Boli ste v dozornej rade diaľničnej spoločnosti, pán poslanec, a ste teda aj priamo zúčastnený na týchto veciach, a tak sa zrejme aj touto otázkou pýtate predovšetkým na výsledky vašej práce. A tak vám môžem povedať, že vyšetrovanie naozaj aj preukázalo, že problém bol predovšetkým v podpore samotnej stavby, teda v skružiach, ktoré boli použité. A keďže viete, že trestné konanie nevyvádza politickú zodpovednosť, nevyvádza všeobecnú zodpovednosť, ale vyvádza čisto fyzickú, priamo bezprostredne zodpovedného človeka, tak bolo treba vykonať obrovské množstvo znaleckých posudkov, znaleckých posudzovaní. Znalecké posudky majú v tomto prípade 600 strán a ich vyhotovenie trvalo viac ako jeden a, no niečo viac ako jeden rok. Potom nastupujú všetky práva, ktoré majú jednotlivé strany, ktorých sa tieto znalecké posudky dotýkajú, o vypracovanie vlastných posudkov, o odporovanie týchto výsledkov a samozrejme aj navrhovanie ďalších riešení, pretože všetko už v tom čase smerovalo k samotným skružiam a podporám, ktoré tento most mali pôvodne držať. Nakoniec sa dopracovali jednotlivé doplnky, č. 1, č. 2, ktoré odpovedali na všetky otázky zainteresovaných strán, najmä obhajoby a tých, ktorí vlastne spochybňovali pôvodné znalecké posudky, ale všetky odpovede boli dobre zodpovedané a na základe týchto výsledkov a záverov znaleckého dokazovania 20. novembra 2015, teda približne tri roky po tomto nešťastí a tragédii, vzniesol vyšetrovateľ Policajného zboru obvinenie pre prečin všeobecného ohrozenia statičke nemeckej obchodnej spoločnosti, ktorá dodávala práve skruže a podpornú mostnú konštrukciu na stavbe diaľnice D1 Jánovce – Jablonov. Čiže ešte raz sa k tomu vrátim, pán poslanec. Myslím si, že veľmi nezodpovedným prístupom a snahou o politikárčenie tam, kde nemá miesto, to znamená, pri bezpečnosti, v tomto prípade bezpečnosti stavby, ste nútili všetkých zainteresovaných k tomu, čo nakoniec viacerí potvrdili, pretože tie prostriedky, ktoré boli použité, boli naozaj minimálne. Namiesto toho, aby sme urobili všetko pre to, aby bezpečnosť na našich stavbách bola vysoká, zobrali ste si na svoje ruky a na svoju zodpovednosť aj to, že štyria ľudia dnes mohli byť medzi nami, a nie sú. A nie sú práve preto, že sa šetrilo na nesprávnom mieste. Naučte sa raz robiť politiku menej pre seba a viacej pre ľudí a možno bude tej bezpečnosti viacej, nielen všeobecnej, ale aj takej, napríklad stavebnej. Takže ak ste sa dnes pýtali, pýtali ste sa predovšetkým na výsledky svojej práce. A toto sú aj vaše výsledky, ako bývalého člena dozornej rady, ktorý má dohliadať na to, aby práve výstavba na tomto moste bola v poriadku. Môžem vám položiť otázku a vy mi na ňu aj odpoviete. Koľkokrát ste boli pri tomto pilieri po tom, čo sa to zrútilo? Boli ste sa pozrieť na mieste tragédie? Boli ste hovoriť s obeťami tejto tragédie, pán Zajac? Nie. Pretože vtedy tam nie sú kamery, vtedy tam nie je niečo, čo by mohlo sa ocitnúť v novinách a uspokojiť vašu žiadostivosť po tom byť v médiách. Skúste niekedy urobiť niečo úprimné. Ísť za ľuďmi, popýtať sa, či niečo netreba pomôcť a zhodnotiť, že viete aj ja som v tom čase bol v NDS-ke, aj ja som žiadal, aby náklady sa znižovali. Aj toto je vec, ktorá, v ktorej ja mám svoju mieru zodpovednosti. Nie ste priamy vinník, to určite nie. Ale z tej politiky a z toho, čo sa snažíte pýtať, a tak, ako je tá otázka položená, je to dosť jasné. A myslím si, že keby ste niekedy prišli na takéto miesto nešťastia, možno do budúcna by ste sám sa poučili, aby ste namiesto zbytočného politikárčenia urobili aj kus dobrej práce, čo sa vám zatiaľ nepodarilo. Ďakujem. (Potlesk.)